google/wiki40b huggingface dataset:
Solørgutten

«Solørgutten» er et skillingstrykk som ble innsamlet og presentert i Alf Prøysens visespalte i «Magasinet for alle» på 1950-tallet.

Teksten

1.Om Solørgutten de nu høre får,

han har et hjerte som ei sorger når,

hvor hen han vandrer vel tilfreds han er

og mild og god den solungsgutten er.
2.Blant fjell og vann der er han vokset frem,

hvor gran og furu suser om hans hjem,

der trosten jubler ut sin elskovsrus

omkapp med fossens ville sterke brus.
3.I dette liv han sterke muskler får,

og fossebruset til hans hjerte når.

Derfor et solungssinn jeg ligne vil

med dype toner i mitt harpespill.
4.Og i hans bryst er fine strenger lagt

og om dem han trolig holder vakt,

så ingen annen enn hans pikelill

får på dem slå og lokke frem en trill.
5.Så snart en solungsgutt er voksen blitt

da må han ut men han lengtes titt

til gamle Solør som i vårens stund

er skjønnere enn Hawaiis palmelund.
6.Der palmer og kastanjer trives ei

men hegg og rogn og blå forglemmegei,

på mørke fjellvann, hvite liljer gror

og ville ender ut iblant dem ror.
7.Derfor er guttens tanker alltid der

hvorhen han enn i verden ut er,

han vil tilbake til den stille sjø

i Solør leve og i Solør dø.
Železnice Srbije

Železnice Srbije (ŽS/ЖС) (serbisk: Железнице Србије, kan oversettes til «Serbias Statsbaner») er det nasjonale, statseide jernbaneselskapet i Serbia. Det har ca. 20 000 ansatte og sitt hovedkvarter i hovedstaden Beograd. Jernbanenettet består i dag av 4 347 km hvorav 32 % er elektrifisert ved 25 kV 50 Hz AC. Det meste er normalspor (1 435 mm), men enkelte smalsporstrekninger (760 mm) finnes også.

Historie

Den 20. august 1854 åpnet den første hestetrukne jernbanen på strekningen Lisava-Oravica-Bazijas. Den første linjen med damplokomotiv åpnet i 1856. Železnice Srbije som foretak ble etablert i 1881 da Kong Milan I utropte opprettelsen av Serbias nasjonale jernbane. Det første kongelige toget kjørte fra Beograd til Niš den 23. august 1884, og det er også dette året selskapet ser på som sitt offisielle etableringsår. Den første elektrifiserte linjen åpnet mellom Beograd og Šid i 1970. 
Fra 1920-tallet til Jugoslavias oppløsning opererte selskapet under navnet Jugoslovenske Železnice. Selskapet som driver service ombord på togene, slik som f.eks. catering og øvrige tjenester, kalles KSR (Kola za Spavanje i Ručavanje, som kan oversettes til «Mat- og sovevogner»).

Rullende materiell

Det rullende materiell består hovedsakelig av raske elektriske togsett (EMU Klasse 412) og elektriske lokomotiver bygd i samarbeid mellom Mašinska Industrija Niš (MIN) og Rade Končar Zagreb (Klasse 441 og 444) under den svenske lisensen, samt rumensk-bygde Electroputere Craiova (Klasse 461, som hovedsakelig brukes for godstransport på grunn av sin moderate hastighet) bygd under samme lisens. Noen av disse lokomotivene har nylig gjennomgått omfattende modernisering enten av MIN or Končar Zagreb.
Dieseldriften skjer ved hjelp av lokomotiver bygd av General Motors (Klasse 645, 661, 664 og 666), MIN (Klasse 741, 742 og 734), MACOSA (Klasse 644) og Đuro Đaković (Klasse 662, 643 og 642), og i tillegg noen lokomotiver fra andre, europeiske produsenter. Diesel-togsettene (DMU Klasse 710, 712 og 812) brukes i hovedsak på lokale linjer.

Drift

Železnice Srbije driver mange jernbanetjenester, alt fra innenlands- og utenlandstrafikk til turistturer. Banen Šarganska osmica, som tilhører landets kulturarv, brukes til turistdrift. På denne banen opererer et tog som skal ligne på et tog fra forrige århundre, slik at passasjerene skal kunne oppleve banen fra et historisk ståsted.
Langdistansetog drives separat. Langdistansedestinasjoner dekkes av to ulike tilbud: Destinasjoner fra Beograd til Sør-Serbia og Montenegro dekkes i hovedsak av Beograd-Bar-banen. Destinasjoner utenfor Serbia og Montenegro dekkes av Avala InterCity-tog, som kjører til blant annet Venezia, München, Wien, Thessaloniki, Budapest, Kiev og Moskva. Alle disse togene kjører gjennom Mala Krsna, Serbias nest største jernbaneknutepunkt. 
Direktetoget mellom Beograd og Sarajevo, som ble fjernet i begynnelsen av 1990-årene under Jugoslavia-krigene, begynte å kjøre igjen i desember 2009.
Gogukcheon av Goguryeo

Død og arvefølge

Gogukcheon ble etterfulgt av sin bror, Sansang. Gogukcheons posthumne navn er avledet fra hans gravsted, Gogukcheon-won (고국천원).
Kreativt Norge

Kreativt Norge er et regionkontor i Norsk kulturråd som ble etablert i 2017. Kreativt Norge inngår i Erna Solbergs regjerings satsing på «kulturell og kreativ næring» i 2017. Regjeringen ønsket at kontoret skulle lokaliseres utenfor Oslo. Det ble lagt til Trondheim, etter det kulturministeren kalte en «audition» mellom de sju byene i storbynettverket. Trondheim ble valgt blant annet for å utnytte teknologimiljøet ved Norges teknisk-naturvitenskapelige universitet (NTNU), som er kunnskapspartner for Kreativt Norge. 
Kreativt Norge skal arbeide for å styrke kunnskapen om potensialet for verdiskaping i kunst og kreativ næring, og gi muligheter for økte kunstneriske inntekter. Det er bevilget 17,5 millioner kroner til arbeidet. Kontoret skal også fungere som sekretariat for Statens kunstnerstipend og Fond for lyd og bilde. Det har ti ansatte.
Mangrove

Mangrover er trær og busker som er tilpasset å vokse i sjøvann i tropiske strøk. Der danner de mangroveskoger, også kalt mangrovesumper. På andre språk brukes ordet «mangrove» både om de enkelte trærne, og skogene de danner.
Trærne tilhører mange ulike plantefamilier, men for å løse problemene som voksestedet medfører, har de utviklet de samme løsningene. Dette er et eksempel på konvergent evolusjon.
Bank of the Manhattan Company

Bank of the Manhattan Company var en amerikansk bank, grunnlagt i 1799. Den var en av 52 grunnleggere av New York Clearing House i 1853. I 1955 ble banken fusjonert med Chase National Bank, som ble til JPMorgan Chase gjennom nok en fusjon i 2000. JPMorgan Chase er gjennom forløperen Bank of the Manhattan Company USAs eldste fortsatt eksisterende bank.
Pingba

Pingba (kinesisk: 平坝县; pinyin:  Píngbà Xiàn) er et fylke i provinsen Guizhou i Folkerepublikken Kina. Det ligger i byprefekturet Anshun. 
I 1999 hadde fylket et folketall på 332 278 innbyggere.
Rundt 27% av befolkningen tilhører nasjonale minoriteter.

Kulturminner

Wulongtempelet på Tiantaifjellet (Tiantai shan Wulong si, 天台山伍龙寺) fra Mingdynastiets tid ble i 2001 oppført på Folkerepublikken Kinas liste over kulturminner.

Samferdsel

Kinas riksvei 320 går gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Paraphloeopsis

Levevis

Larvene lever i død ved.

Utbredelse

Slekten er bare kjent fra Papua Ny-Guinea.
Clastocnemis simulus

Utseende

En middelsstor, avlang, langbeint, blankt svart gullbasse. Dekkvingene er blekt brungule med fire svarte lengdeflekker som ofte er grodd sammen til to streker, av og til er dekkvingene nesten helt svarte. Dekkvingene har grove punktrader. "Snuten" er litt forlenget, i midten dypt U-formet innskåret.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i Afrika.
Sanbō Kyōdan

Sanbo Kyodan (japansk: 三宝教団), ordrett "de tre juvelers organisasjon" er en skole innenfor japansk zen, som har sine røtter både i tradisjonene Rinzai og Sōtō. Skolen ble grunnlagt i 1954 av Hakuun Yasutani, og har sine røtter i tenkningen til Harada Daiun Sogaku, en Sōtō-prest som også studerte sammen med Rinzai-prester.
Kognisjonsvitenskap

Utdanning

De utdanningsinstitusjonene i Norge som tilbyr utdanning i dette fagfeltet, er Universitetet i Bergen og Universitetet i Oslo. UiB tilbyr et bachelorprogram i kognitiv vitskap. Universitetet i Oslo har et studieprogram «Informatikk: språk og kommunikasjon» (tidligere kalt «IT, språk, logikk, psykologi», og før det: «Språk, logikk og informasjonsteknologi»).
Under utdanningen er det stor fokus på kunstig intelligens, en lærer også flere programmeringsspråk: Java, Lisp og Prolog. Siden kognitiv vitenskap er så tverrfaglig er det store muligheter for å spesialisere seg innen veldig forskjellige områder.
VM i turn 1966

Det 16. verdensmesterskapet i turn ble arrangert i perioden 21. til 25. september 1966, i Dortmund i Vest-Tyskland (dagens Tyskland).
På herresiden ble Åge Storhaug beste nordmann, med 111,250 poeng og 20.-plass i mangekampen. Trygve Gjerstad, Thorbjorn Ingvaldsen, Sven Eric Lilja, Tore Lie og Ottar Pedersen deltok også. 
På kvinnesiden ble Ann-Mari Hvall best av de norske, med 71,631 poeng og 61.-plass. Jill Kvamme, Torunn Isberg, Gerd Tamnes, Wenche Sjong og Lilian Larssen deltok også.
Formgivingsfag

Formgivingsfag er et studiespesialiserende alternativ i Norge, der første år kalles Studiespesialisering med formgivingsfag. Tilbudet fører fram til generell studiekompetanse som trengs for å søke på høyskoler og universitet, men elevene velger fag fra programområdet formgiving. 
De tradisjonelle yrkesfagene som tidligere var under formgiving er nå dekket av utdanningsprogrammet design og håndverk.
Palazzo Chigi

Palazzo Chigi er et palass i Roma ved Piazza Colonna og Via del Corso. Byggingen ble påbegynt i 1562 av Giacomo della Porta og ble sluttført av Carlo Maderno i 1580 for familien Aldobrandini. I 1659 ble det ervervet av familien Chigi.
Palazzo Chigi er i dag residens for Italias statsminister.
Jan Jacobszoon May van Schellinkhout

Jan Jacobszoon May van Schellinkhout var en nederlandsk sjømann og oppdagelsesreisende.

Familie

May ble født i den lille landsbyen Schellinkhout, rett øst for byen Hoorn i Noord-Holland. Det later til at han var bror av Cornelis Jacobsz May, som var den første lederen i provinssammenslutningen Nieuw-Nederland på østkysten av det nordamerikanske kontinent. De var fettere av Jan Cornelisz May, en sjøfarer som i deres samtid var meget mer kjent, og som ledet flere ekspedisjoner for å utforske Nordøstpassasjen og mellom 1614 og 1617 foretok en jordomseiling sammen med Joris van Spilbergen.

Oppdagelsen av øya Jan Mayen

Jan Jacobsz May huskes best for å ha gitt sitt navn til øya Jan Mayen. Som medlem av en ekspedisjon sendt ut av Noordsche Compagnie besøkte May øya i juli 1614. Den meget ansette kartografen Joris Carolus var om bord, og laget en rapport som senere har gått tapt, samt et kart som fortsatt eksisterer. På dette kartet kalte han et av øyas nes for «Jan Meys Hoeck». I 1620 benyttet kartografen Willem Jansz Blaeu navnet på hele øya, selv om to andre nederlandske kapteiner – Jan Jansz Kerckhoff, som seilte for Noordsche Compagnie, men fikk sin økonomiske støtte fra privatpersoner, og Fopp Gerritsz, som seilte hadde engelskmannen John Clarke fra Dunkerque som sin oppdragsgiver – synes å ha ankommet øya en uke eller to før May. De andre kapteinene later til å ha holdt oppdagelsen av øya hemmelig, muligens slik at deres selskaper kunne profittere på den uten å gi fra seg øyas posisjon til konkurrentene. Oppdagelsen gjorde det mulig for det nederlandske selskapet å benytte øya som hvalfangstbase i de neste 35 årene.

Senere liv

Etter Mays oppdagelsesreise i 1614 ble han så sent som i 1623 navngitt som kaptein for et hollandsk krigsskip tilhørende Admiraliteit van het Noorderkwartier.
May fikk en gate oppkalt etter seg i hjembyen Schellinkhout, men han er ellers lite kjent i sitt hjemland, hvor navnet Jan Mayen ofte er antatt å være av norsk opphav.
Nordre gravlund (Skien)

Nordre gravlund i Skien ble tatt i bruk i 1901. Om kapellets alder foreligger motstridende opplysninger, men det fikk installert krematorieanlegg i kjelleren i 1936, og dette ble oppgradert i 1976–77. Kapellets seremonirom har 170 sitteplasser.
Kravene til utslipp fra krematorier ble strengere på 2000-tallet, og i 2005 ønsket Skien å være med i samarbeidet om det som nå heter Vestfold krematorium. I 2008 trakk de seg imidlertid fra samarbeidet, og det ble i stedet oppført et nytt krematoriebygg ved siden av kapellet på Nordre gravlund. Dette ble tatt i bruk i 2012.
På gravlunden er det reist en bauta over motstandsmannen Ole O. Rugstad.
Amorupi

Utseende

Middelsstore, avlange, brunlige trebukker. Antennene er noe kortere enn kroppen hos hunnene, noe lengre enn kroppen hos hannene. Pronotum er tønneformet til avrundet sekskantet, omtrent så langt som bredt. Dekkvingene er jevnbrede, nokså kraftig punkterte, med svarte og rødlige tegninger. Beina er rødbrunlige, middels lange.

Levevis

Larvene lever i død ved, mest av løvtrær.

Utbredelse

Slekten er kjent fra Brasil, Bolivia og Argentina.
Gottfried Semper

Liv og virke

Den 1. september 1835 giftet han seg med Bertha Thimmig. De fikk seks barn.
Semper var overbevist republikaner, og sammen med sin venn Richard Wagner anførte han maioppstanden i Dresden under Revolusjonene i 1848. Etter oppstanden flyttet Semper fra Dresden, som han aldri vendte tilbake til.
De neste seks år var uten faste holdepunkter for Semper. Han hadde korte opphold i flere tyske byer, flyttet til Paris, for endelig sent i 1850 å flytte til London. Her deltog han i utformningen av hertugen av Wellingtons kiste, men Semper fant ingen fast beskjeftigelse og skrev flere bøker.
I Sveits ville man oppføre et polyteknisk universitet i Zürich, og Semper skulle være arkitektonisk ekspert i forbindelse med arkitektkonkurransen. Semper forkastet imidlertid alle forslag og endte med å tegne bygningen selv. Læreanstalten ble oppført 1853–1864, og Semper ble ansatt som professor i 1855.
I 1871 flyttet han til Wien for å delta i oppførelsen av en rekke monumentale bygningsverker på Ringstraße. Sammen med Karl von Hasenauer skulle han stå for oppførelsen av Wiens naturhistoriske museum og Wiens kunsthistoriske museum, men det kom til flere og flere uoverensstemmelser mellom de to arkitekter, og i 1876 forlot Semper prosjektet.
Semper døde to år senere på en reise til Italia.
Accident of Birth

Accident of Birth er det fjerde studioalbumet fra Bruce Dickinson, utgitt i juni 1997
I likhet med albumet Balls to Picasso er det Roy Z som spiller gitar, men på Accident of Birth spiller også nåværende gitarist i Iron Maiden, Adrian Smith. Accident of Birth er veldig annerledes fra det forrige albumet, Skunkworks. Det er på mange måter hardere, men på dette albumet er det tydelig at Bruce Dickinson helt hadde gått tilbake til sin «rene» stemme, og det har han fått god kritikk for å gjøre.
Asurtanagar

Utbredelse

Den forekommer i Guatemala og Mexico.
Sky Tower (Auckland)

Sky Tower er et tårn som ligger på hjørnet av gatene Victoria og Federal Street i sentrum av Auckland, New Zealand.
Fra bakkenivå til toppen er det 328 meter høyt, noe som er det høyeste bygget i den sørlige hemisfære. Tårnet er en del av hotell- og kasinokomplekset som er eid og drevet av selskapet SKYCITY Entertainment Group.
Etter to og et halvt års byggearbeide ble tårnet åpnet den 3. mars 1997. Under konstruksjonen ble det brukt 15 000 kubikkmeter sement og 2000 tonn stål. Masten på toppen veier alene mer enn 170 tonn. Tårnet er beregnet å klare et jordskjelv på 8.0 på Richters skala.
Hvert år besøker over 400 000 mennesker tårnet.
Tårnet blir ikke bare brukt som utsiktspunkt og fornøyelsessenter, men også til telekommunikasjon. Den øverste delen har to restauranter og flere observasjonsdekk. 
Det er den tolvte høyeste bygningen i verden.
Den 17. september 2005 truet piloten av et kapret småfly med å kollidere i tårnet. Over 500 mennesker som oppholdt seg der ble evakuert. Denne dagen var også parlamentsvalg i New Zealand. Det ble senere slått fast at piloten ikke hadde politiske motiver for trusselen, men personlige problemer. Flyet styrtet i havnen like ved.
The Stand (bok)

The Stand er en roman av forfatteren Stephen King. Den ble utgitt 1978, men ble gitt ut på nytt i 1990 med tittel The Stand: The Complete and Uncut Edition. Romanen ble nominert til World Fantasy Award for Best Novel i 1979. 
I 1994 ble det spilt inn en amerikansk mini-TV-serie basert på romanen, med Gary Sinise i hovedrollen.
Palé

Palé er en mindre fyrstebolig eller fornemt palasslignende bolig i bymiljø. Ordet palé kommer fra den franske uttalen av palais (palass). Arkitekturhistoriker Guthorm Kavli definerer palé slik i sin doktoravhandling Trønderske trepaleer: «(Som utgangspunkt vil vi si at) den herskapelige bolig, bygd for en familie som dens byresidens, er et palé». 
Paléet kan være utført i tømmer, reisverk, mur eller stein, og kan være panelt, pusset eller rappet. Stiftsgården i Trondheim regnes som Nordens største trepalé.
Swarco Holding

Historie

Gruppen, med base i Wattens, har 80 selskaper i 20 land og sysselsetter cirka 2600 ansatte. I 2007 økte Swarco salget med 33,3 prosent til € 219 millioner. Etter en omsetning på € 340 millioner i 2008, lyktes konsernet i regnskapsåret 2009 å øke salget med 22,5% til € 416 millioner.
Holdinggruppen ble grunnlagt i Amstetten i Niederösterreich, der Manfred Swarovski i 1969  åpnet sin første fabrikk for produksjon av mikroglassperler til bruk i trafikk- og veisikring.

Swarco i dag

Swarco leverer i dag produkter innen flere kategorier, og er nå en av de ledende leverandørene av produkter, systemer og tjenester for trafikksikkerhet og intelligente transportsystemer.
Den dominikanske republikk

Geografi

Hispaniola er en fjellrik øy. Der ligger Karibias høyeste topp, Pico Duarte, og det laveste punktet, innsjøen Lago de Enriquillo som ligger 44 meter under havoverflaten. Mellom fjellene og i øst ligger fruktbare daler med sukkerplantasjer. Landet har store variasjoner både i temperatur og nedbør. I de lavtliggende områdene i sør og øst er det store, tørre savanner.

Historie

Innfødte fra Sør-Amerika har befolket området siden 5000 f.Kr. Tainoene, befolkningen som dominerte på øya da de hvite ankom, slo seg ned på øya før 1000 e.Kr. 
I 1492 ble øya oppdaget av Christofer Columbus. Fem år senere grunnla hans bror byen Santo Domingo, som i dag er den eldste europeiske byen i Amerika. Øya ble først kolonisert av Spania, men under en kortere periode var den under fransk kontroll. Øya ble delt mellom Frankrike og Spania i 1699. Den dominikanske republikk, den vestlige spanske delen, erklærte seg uavhengig første gang i 1821, men ble invadert av Haiti i 1822 og innlemmet i den svarte slaverepublikken, som hadde revet seg løs fra Frankrike gjennom et voldsomt opprør i 1804. I 1844 lyktes det Den dominikanske republikk å løsrive seg fra Haiti, men siden den gang har landet vært styrt av diktatorer, bare avbrutt av korte perioder med demokrati. Landet har også sett en borgerkrig, som USA i 1965 blandet seg inn i.
Under Persillemassakren i oktober 1937 ble mellom 20 000 og 30 000 haitiere som levde på den dominikanske siden av grensen, drept.
I 1996 måtte president Balaguer gå av etter alvorlig valgfusk. Valgene i 2000 forløp rettferdig og velordnet.
Eragon (film)

Handling

Eragon handler om en bondegutt ved navn Eragon, som bor i landsbyen Karvahall i den fiktive verdenen Alagesia. Som 17-åring finner han et drageegg. Egget klekker, og en rekke påfølgende hendelser snur livet hans opp ned.
En vis historieforteller ved navn Brom slår seg sammen med ham, og Eragon tar opp arven etter de legendariske dragerytterne. Han lærer seg magi, sverdkamp og drageriding for å forberede seg på sin hevn mot de som var ansvarlige for familiens død.
Etter hvert slår han seg sammen med Varden, en gruppe rebeller som har som mål å frata kong Galbatorix makten. Innbyggerne i Alagesia lider under denne onde kongens makt.
Kong [albatorix forstår at en ny drageridder har blitt født. Etter hvert finner han ut at drageridderen heter Eragon. Han befaler sine undersåtter å gjøre alt for å drepe den nye drageridderen. Til tross for mange forsøk, mislykkes han med dette, og Eragon allierer seg med Varden. Sammen tar de opp kampen mot ondskapen...

Videospill

Videospillet, basert på handlingen i filmen, ble lansert 17. november 2006. Spillet er tilgjengelig for følgende plattformer: Microsoft Windows, Xbox 360, Xbox, PlayStation 2, PlayStation Portable, Nintendo DS & Nintendo Game Boy Advance. Utviklerne er Stormfront Studios og Amaze Entertainment. Utgiveren av videospillet er Vivendi Universal Games.
Detroit Metropolitan Wayne County Airport

Historie

Flyplassen ble åpnet i 1930, og ble frem til 1945 også brukt til militære formål. Frem til 1950-tallet var Detroit Metro den sekundære flyplassen i Detroit, men da Pan-Am, British Overseas Airways Corporation og American Airlines flyttet hit ble Detroit Metro etterhvert byens hovedflyplass.
Georgias flagg (USA)

Georgias flagg består av tre vannrette striper i rødt over hvitt over rødt og har en blå kanton der delstatens våpen er plassert i en krets av tretten stjerner. De tretten stjernene representerer delstatene som først gikk sammen til USA og at Georgia var en av disse. Flagget er forøvrig identisk med et av de tre nasjonalflaggene som ble ført av konføderasjonen, det såkalte Stars and bars. Flagget ble innført 8. mai 2003 og er USAs yngste delstatsflagg.

Flagghistorie og flaggstrid

Georgias delstatsflagg ble innført etter en langvarig politisk strid om delstatsflagget og bruk av symboler for konføderasjonen, spesielt sørstatskorset. Delstatens første flagg var blått med våpenet i midten, men dette ble ikke offisielt vedtatt. Det første offisielt vedtatte delstatsflagget ble innført i 1879 og besto av et blått felt ved stangen med resten av duken i vannrette striper i rødt, hvitt og rødt. Dette var Sørstatenes flagg uten stjernene. Flagget ble ført inntil 1902 da delstatens segl ble satt i det blå feltet. Med visse variasjoner i utførelsen av våpenet, ble dette flagget ført fram til omkring 1920, da delstatens segl mer og mer kom i bruk i stedet for våpenmerket.
I 1956 fikk delstatsflagget nytt utseende, da slik at flaggets frie ende ble byttet ut med det såkalte Sørstatskorset, fanen konføderasjonens tropper førte i borgerkrigen. Endringen skjedde i tiden da sørstatenes raseskillepolitikk sto under sterkt press av føderale myndigheter. Innførelsen av Sørstatskorset må anses som en symbolsk handling på motstand mot opphevelse av raseskillepolitikken, selv om endringen i ettertid offisielt ble forklart som et ønske om å hedre upolitiske soldatverdier som lojalitet, mot og tapperhet fra borgerkrigstiden. Kampanjen tok sikte på å få til flaggskifte til de olympiske leker i Atlanta i 1996, men dette lykkes ikke, da flagget fra 1956 hadde mange tilhengere og stor støtte både blant politikere og befolkningen ellers, da særlig delstatens hvite befolkning.
I 2001 fikk guvernør Roy Barnes endret flagget etter en overraskende politisk manøver. Et nytt flagg, som det var meningen ikke skulle vekke politiske assosiasjoner ble innført. Flagget var tegnet av arkitekten Cecil Alexander og besto av en blå duk med delstatens segl omgitt av stjerner i midten og med delstatens flagghistorie på et gult bånd i nedre del av duken. Her var også sørstatsymboler med, men svært nedtonet. Dette kompliserte flagget, som i tillegg til alle motivene også fikk påskriften "In God We Trust", ble aldri populært. Guvernør Barnes tapte valg guvernørvalget, og den nye guvernøren, Sonny Perdue, som hadde gått til valg på løftet om folkeavstemning om delstatsflagget, gikk i bresjen for et nytt flagg. Velgerne, som nok antok at folkeavstemningen ville stå mellom flagget fra 1956 og 2001, fikk i stedet valget mellom det fra 2001 og et nytt flagg vedtatt av guvernør Perdue 8. mai 2003. Dette benyttet også sørstatssymbolikk, men ikke det politiserte sørstatskorset. Guvernørens nye flagg fikk 73 prosent av stemmene i folkeavstemningen som ble avholdt 2. mars 2004 og Georgias flagg har siden vært det samme.